אלק בולדווין מחמם את הגרון: השחקן יככב בגרסה הקולנועית למחזמר "Rock Of Ages" לצדם של טום קרוז, ג'וליאן יו ומרי ג'יי בלייג'.
בולדווין, כוכב הסדרה רוק 30, יוביל את הסרט החדש ויגלם את דמותו של דניס דופרי, בעליו של מועדון הוליוודי הנאבק על הישרדות עסקיו. דמותו של דופרי היא אמנם זו שאחראית במחזמר המפורסם על להיטים עמו "Can't Fight This Feeling" ו- "The Final Countdown", אבל טרם הובהר האם בולדווין בן ה- 52 יבצע אותם גם בגרסה הקולנועית.
את האישור הסופי על הליהוקים לסרט נתן בסוף השבוע הבמאי אדם שנקמן שפרסם באמצעות חשבון הטוויטר שלו את ההודעה: "על סמך האינפורמציה שקיבלתי היום אני עומד לאשר שאלק בולדווין יגלם את דניס ב"רוק אוף אייג'ס", הולה!". שנקמן אף הוסיף במסר מאוחר יותר: "לא יכול לחכות לתחילת העבודה! ג'וליאן יו, אלק בולדווין, מרי ג'יי בלייג' וטום קרוז אישרו. אני אוהב את הצוות שלי. המשך בקרוב".
על פי כל הדיווחים, אותו צוות עומד להתחיל בהפקה החדשה כבר בקיץ הקרוב, כאשר הצפי להגעת התוצר הסופי לאקרנים בארצות הברית הוא שנת 2012. עד אז, יש לבולדווין מספיק זמן כדי להתאמן.